b'\n_START_ARTICLE_\nVioleta Bulc\n_START_SECTION_\nOpiskelu ja ura liike-el\xc3\xa4m\xc3\xa4ss\xc3\xa4\n_START_PARAGRAPH_\nVioleta Bulc syntyi Jugoslaviassa vuonna 1964. H\xc3\xa4n opiskeli tietojenk\xc3\xa4sittelytiedett\xc3\xa4 ja informatiikkaa Ljubljanan yliopistossa ja jatkoi opintojaan San Franciscossa Golden Gate -yliopistossa. Siell\xc3\xa4 h\xc3\xa4n valmistui maisteriksi tietotekniikasta._NEWLINE_Valmistuttuaan Bulc ty\xc3\xb6skenteli 1991\xe2\x80\x931994 Kalifornian Burlingamessa verkkoasiantuntijana. Bulc palasi vuonna 1994 itsen\xc3\xa4istyneeseen Sloveniaan, ty\xc3\xb6skenteli vuodet 1994\xe2\x80\x931997 Telekom Slovenijella ja oli perustamassa siell\xc3\xa4 maan ensimm\xc3\xa4ist\xc3\xa4 tietoliikenneverkkoa. H\xc3\xa4n matkusteli my\xc3\xb6s muissa entisen Jugoslavian itsen\xc3\xa4istyneiss\xc3\xa4 maissa edist\xc3\xa4m\xc3\xa4ss\xc3\xa4 n\xc3\xa4iden tietoliikenneverkkoja. Vuosina 1999\xe2\x80\x932000 h\xc3\xa4n oli Telemachin varatoimitusjohtaja. Bulc perusti vuonna 2000 Vibacomin, jonka toimitusjohtajana h\xc3\xa4n toimi vuoteen 2014 saakka.\n_START_SECTION_\nPoliittinen ura\n_START_PARAGRAPH_\nBulc siirtyi politiikkaan syyskuussa 2014, kun p\xc3\xa4\xc3\xa4ministeri Miro Cerar nimitti h\xc3\xa4net salkuttomaksi ministeriksi, jonka vastuulla oli kehitys, strategiset projektit ja yhten\xc3\xa4isyys. Kun Euroopan parlamentti hylk\xc3\xa4si itse itsens\xc3\xa4 komissiaariehdokkaaksi nimitt\xc3\xa4neen Alenka Bratu\xc5\xa1ekin ehdokkuuden, Cerar valitsi Bulcin Slovenian ehdokkaaksi. Bulcin nimitys her\xc3\xa4tti Slovenian mediassa paljon keskusteluja, sill\xc3\xa4 h\xc3\xa4n oli poliittisesti kokematon ja harrasti New Age -rituaaleja. Bulc kuitenkin valittiin Junckerin komissioon. Juncker antoi Bulcille liikennekomissaarin salkun ja laittoi energiaunionikomissaariksi ja varapuheenjohtajaksi kokeneemman Maro\xc5\xa1 \xc5\xa0efcovicin.'